Štátny komorný orchester Žilina

Štátny komorný orchester Žilina je jediný orchester „mozartovského typu“ na Slovensku. Je štátnou príspevkovou organizáciou, ktorej hlavným predmetom činnosti je „naštudovanie diel pôvodnej slovenskej hudobnej tvorby a svetovej hudobnej tvorby a ich sprístupňovanie verejnosti s cieľom rozvíjať národnú hudobnú kultúru v Slovenskej republike a dôstojne reprezentovať slovenskú hudobnú kultúru v zahraničí.“ V zahraničí orchester používa aj názov Slovak Sinfonietta.

 História 
Orchester vznikol k 1. januáru 1974 v Žiline. Mal 35 členov, prevažne absolventov hudobných akadémií v Prahe, Brne a Bratislave. Prvým šéfdirigentom bol Eduard Fischer.

V roku 1977 získal orchester medzinárodné uznanie, keď sa stal festivalovým orchestrom na Salzburger Festspiele. Krátko nato dostal pozvanie na Pražskú jar. Nasledovali koncerty na mnohých festivaloch v celej Európe (Wiener Festwochen, Haydnov festival vo Viedni, Sofijské hudobné týždne, Festa Musica Pro v Assisi, Katalánsky festival, Festival El Djem v Tunise, Festival de Bonaguil vo Francúzsku, Hudba v starom Krakove, Jarný festival Budapešť, Bratislavské hudobné slávnosti, Melos Étos v Bratislave, Mozartfest Schwetzingen, Festival slovanskej hudby na Cypre, Schleswig-Holstein Festival, Festival de Manaus v Brazílii, Flámsky festival v Belgicku, Aspekte Salzburg, Johann Strauss Festival vo Viedni, Bodensee Festival v Švajčiarsku, Medzinárodný hudobný festival v Ankare a iné).

Orchester uskutočnil už vyše 2000 koncertov takmer vo všetkých štátoch Európy, v Tunise, Japonsku, USA a v Brazílii. Vystúpil v mnohých známych koncertných sieňach  (napr. Musikverein a Konzerthaus vo Viedni, Dom umelcov v Prahe, Tonhalle Düsseldorf, Komická opera v Berlíne, Katedrála Sv. Františka v Assisi, Veľká sála Petrohradskej filharmónie, Palác hudby v Barcelone, Teatro Arriaga Bilbao, Concertgebouw v Amsterdame, Symphony Hall Osaka, Metropolitan Art Hall Tokyo, Kráľovská opera v Bruseli, Teatro Abadia Madrid).

S orchestrom účinkovali mnohí známi umelci, napr. dirigenti Claus Peter Flor, Ondrej Lenárd, Oliver Dohnányi, Leoš Svárovský, Matthias Manasi,Vladimír Válek, Ľudovít Rajter, Petr Vronský, Eve Queler, Peter Maag, Tsugio Maeda, Vincent La Selva, Marco Armiliato, Christian Benda, Dwight Bennett, Urs Schneider, Christian Pollack, Herman Engels, Peter Breiner, Bartholomeus Henri Van de Velde, Alexander Schwinck, Georg Mais, Volker Schmidt Gertenbach, Mika Eichenholz, Vladimír Kiradjiev, Kirk Trevor, Peter Wallinger, Jeannot Weimerskirch, Ernst Märzendorfer, Martin Sieghardt, Stefan Lano, Theodore Kuchar, sólisti Igor Oistrach, Narciso Yepes, André Gertler, Václav Hudeček, Liana Issakadze, Jindřich Pazdera, Marián Lapšanský, Peter Toperczer, Eugen Indjic, Till Felner, Michael Kofler, Peter Dvorský, Sergej Kopčák, Michél Senechal, Stefan Elenkov, Edita Gruberová, Gabriela Beňačková, Magdaléna Kožená, Ľuba Orgonášová, Ľubica Rybárska, Magdaléna Hajóssyová, Izabela Labuda, Martin Babjak, Peter Mikuláš, Benno Schollum, Ildikó Raimondi, Olivia Stapp a.i.

Orchester vytvoril mnoho nahrávok s dielami Vivaldiho, Telemanna, Mozarta, Haydna, Hummela, Verdiho, Respighiho, Martinů, Antonín Dvořáka, J. Straussa, českých a slovenských skladateľov. Spolupracoval s hudobnými vydavateľstvami Opus, Donau, Naxos, Brilliant Classics, BMG a i. 

 Súčasnosť 
Šéfdirigentom ŠKO Žilina bol od sezóny 2015/2016 britský dirigent Simon Chalk. Čestným šéfdirigentom orchestra bol japonský dirigent Tsugio Maeda.

Od sezóny 2023/202 je šéfdirigentom František Macek. Čestným šéfdirigentom je Leoš Svarovský.

 Referencie 

 Externé odkazy 
 oficiálna stránka
 Slovenský komorný orchester na webe Hudobného centra

Kategória:Komorné orchestre na Slovensku
Kategória:Kultúra v Žiline
Kategória:Organizácie v zriaďovateľskej pôsobnosti Ministerstva kultúry Slovenskej republiky
Kategória:Organizácie v Žiline